钦定古今图书集成/明伦汇编/官常典/第094卷 > 鲁庄襄王阇母
## 钦定古今图书集成/明伦汇编/官常典/第094卷 > 鲁庄襄王阇母

按《金史》本传：“阇母，世祖第十一子，太祖异母弟也。高
永昌据东京，斡鲁征伐之，阇母等为之佐。已克沈州，
城中出奔者，阇母邀击殆尽，与永昌隔沃里活水，众
遇淖不敢进，阇母以所部先济。诸军毕，济军东京城
下。城中人出城来战，阇母破之于首山，歼其众，获马
五百匹。及斡鲁古以罪去咸州，阇母代之。于是阇母”
为咸州路副统。辽议和久不成，太祖进兵，诏咸州路
都统司令斜葛留兵一千镇守，阇母以馀兵会于浑
河。太祖攻上京，实临潢府，谕之不下。辽人恃储蓄自
固，上亲临阵，阇母以众先登，克其外城，留守挞不野
率众出降。都统杲兵至中京，阇母自城西沿土河以
进，城中兵尚馀三千，皆不能守，遂克之。宗翰等攻西
京，阇母、娄室等于城东为木洞以捍蔽矢石，于北隅
以刍茭塞其隍，城中出兵万馀，将烧之。温迪罕蒲匣
率众力战，执旗者被创，蒲匣自执旗，奋击却之。又为
四轮革车，高出于堞，阇母与麾下乘车先登，诸车继
之，遂克西京。与辽步骑五千战于朔州之境，斩首三
百级，复败辽骑三百于河阴。辽兵五千屯于马邑县
南，复击破之，隳其营垒，尽得其车马器械。辽兵三万
列营于西京之西，阇母以三千击之。阇母使士卒皆
去马，阵于沟堑之间，曰：“以一击十，不致之死地，不可
使战也。”谓众曰：“若不胜敌，不可以求生。”于是人皆殊
死战，辽兵遂败，追至其营而止。明日，复败其兵七百
馀人兴中府、宜州复叛，阇母讨之，并下诏招谕。诏阇
母曰：“辽之土地，皆为我有，彼虽复叛，终皆吾民，可纵
其耕稼，毋得侵掠。”勃堇蒙刮、斜钵吾挞等获契丹九
斤。兴中平，阇母为南路都统，讨回离保。诏曰：“回离保
以乌合之众，保据险阻，其势必将自毙。若彼不出掠，
毋庸攻讨。”耶律奥古哲等杀回离保于景、蓟之间，其
众遂溃。张觉据平州，叛入于宋，阇母自锦州往讨之。
觉将以兵胁迁、来、润、隰四州之民。阇母至润州，击走张觉军，逐北至榆关，遣俘持书招之。复败觉兵于营
州东北，欲乘胜进取南京。时方暑雨，退屯海壖，逐水
草休息。使仆虺、蒙刮两猛安屯润州，制未降州县不
得与觉交通。九月，阇母破觉将王孝古于新安，败觉
军于楼峰口，复与觉战于兔耳山，阇母大败。太宗使
宗望问阇母败军之状，宗望遂以阇母军讨觉。及宗
望破张觉，太宗乃赦阇母，召宗望赴阙。阇母连破伪
都统张敦固，遂克南京，执敦固杀之。上遣使迎劳之，
诏曰：“闻下南京，抚定兵民，甚善。诸军之赏，卿差等以
给之。”又诏曰：“南京疆埸如旧，屯兵以镇之。”命有司运
米五万石于广宁，给南京。润州戍卒遂下宜州，拔义
牙山，杀其节度使韩庆民，得粮五千石。诏以南路岁
饥，许田猎。其后宋童贯、郭药师治兵，阇母辄因降人
知之，即具奏，语在《宋事》中。而宗翰、宗望皆请伐宋，于
是阇母副宗望伐宋。宗望以阇母属尊先皇帝，“任使
有功，请以为都统，以监战事。”于是阇母为都统，扫喝
副之，败郭药师兵于白河，遂降燕山，以先锋渡河围
汴。宋人请盟，将士分屯于安肃、雄、霸、广信之境。宗望
还山西，阇母与刘彦宗留燕京，节制诸军。八月，复伐
宋，大军克汴州，诸军屯于城上，城中诸军溃而西出
者十三万人，阇母、挞懒分击，大败之。师还，阇母为元
帅左都监，攻河间，下之，大破敌兵万馀于莫州。宗辅
为右副元帅，徇地淄、青，阇母与宗弼分兵破山谷诸
屯。宋李成兵围淄州，乌林答泰欲破之，阇母克潍州。
迪古补、术烈速连破赵子昉等兵，至于河上。乌林答
泰欲破敌于灵城镇，及议伐康王，阇母欲先定河北，
然后进讨。太宗乃酌取群议之中，使娄室取陕西，宗
翰、宗辅南伐。天会六年薨，年四十。熙宗时，追封吴国
王。天德二年，配享太祖庙庭。正隆，改封谭王。大定二
年，徙封鲁王，谥庄襄。子宗叙。